ועדת העבודה, הרווחה והבריאות, כנסת 19, פרוטוקול מספר 192, 2014-02-17 11:00

חיים כץ: בוקר טוב.

חיים כץ: יום שני בשבוע, י"ז באדר א', 17 בפברואר 2014, ואני מתכבד לפתוח את ישיבת ועדת העבודה, הרווחה והבריאות בנושא הצעת חוק חלוקת חיסכון פנסיוני בין בני זוג שנפרדו.

חיים כץ: זה הנושא שאנחנו ממשיכים שבוע אחרי שבוע אחרי שבוע, ווילמה דוחפת ודוחפת, והיא – גילוי נאות - חיה בזוגיות, באושר ובעושר.

<נעה בן שבת: הצבענו על סעיף 14 בדיון הקודם, אבל ביקשת דוגמאות.

חיים כץ: כן.

חיים כץ: לאסי יש הערה בונה.

<אסי מסינג: דיברנו בדיון הקודם על פרישה מוקדמת מטעמים נוספים, אז אני רוצה להבהיר מה הנוסח כולל כרגע, שאלה היו המלצות הוועדה.

<אסי מסינג: מה שרלוונטי בעניין שלנו זו ההגדרה של קצבת פרישה שמופיעה בפרק ההגדרות.

<אסי מסינג: היא עושה הבחנה בין מקרים שונים של זכאות לקבלת קצבת פרישה.

<אסי מסינג: כמו שאמרתי בדיון הקודם, כל הנושא של פרישה מוקדמת שהוא במימון מעביד שמבוטח בפנסיה צוברת לא נמצא בכלל בחוק הזה.

<אסי מסינג: כלומר, החוק אינו כולל את הסדרי הפרישה המוקדמת של מימון המעבידים, וזה מהטעם שמדובר בחליף של שכר – הסכמה בין המעסיק לבין העובד - ולהבנתנו, אין מקום להכניס את כל נושא דיני המשפחה פנימה.

<אסי מסינג: אבל אם בית המשפט ירצה לפסוק במסגרת היחסים ביניהם הוא עדיין יכול לעשות את זה, אבל לא במסגרת החוק הזה.

<אסי מסינג: דבר שני שקיים זה עניין פנסיית הנכות – ככל שמקבלים פנסיית נכות זה חליף של שכר.

<אסי מסינג: בני הזוג אינם אמורים להתחלק, לא בשכר ולא בפנסיית הנכות.

<אסי מסינג: החלוקה מתחילה רק כשהפורש מתחיל לקבל קצבת זקנה.

<אסי מסינג: בעולם של הפנסיה התקציבית אין חיתוך ברור מתי מועד המעבר מנכות לזקנה, וההצעה שהוצעה כאן היא לראות את גיל פרישת החובה כברירת מחדל, ואולם בפסק הדין ניתן יהיה לקבוע גיל מוקדם יותר, ובלבד שזה הגיל שבמסגרתו העובד היה רשאי לקבל מרצונו שלו פנסיה.

<אסי מסינג: למשל, לגבי עובדי המדינה הגיל הזה הוא גיל 60.

<אסי מסינג: בכל מה שקשור לקרנות הוותיקות שבהסדר – יש מספר אופציות לפרוש פרישה מוקדמת בקרן פנסיה ותיקה, שבהסדר או שאינה בהסדר.

<אסי מסינג: אופציה ראשונה היא שהמעביד מממן את הפרישה המוקדמת.

חיים כץ: שאינם בהסדר זה גיל 65.

<אסי מסינג: כרגע זה 65.

<אסי מסינג: במסגרת הצעת החוק שהונחה לפני שבועיים-שלושה, ולמיטב ידיעתי גם עברה קריאה ראשונה - - -

<וילמה מאור: לפני שבוע.

<וילמה מאור: כן.

<אסי מסינג: אז מוצע כאן לגבי קרן שתהיה בה כרית ביטחון שהגיל יעלה גם שם ל-67 לגבר ו-62 לאישה.

<אסי מסינג: המצב הקיים היום הוא 65 ו-60.

<אסי מסינג: מכל מקום, בקרן שבה יש אפשרות לפרישה מוקדמת במימון מעביד, כל זמן שהפרישה המוקדמת היא מול מעביד אנחנו רואים את זה באופן דומה, בין אם זה בשָלמות ובין אם זה ברכישה של תקופות, כהסכמה בין עובד למעביד והחלוקה מתחילה רק כשמגיעים לגיל הפרישה התקנוני הקיים.

<אסי מסינג: האופציה היחידה שעמית יכול להקדים פרישה ללא התערבות של מעסיק זה לפי מקדמים שנקבעו בתקנון שמפחיתים לו את הקצבה, ואת זה ניתן לעשות לא יוקדם מגיל 60.

<אסי מסינג: מאחר שזה משפיע גם על קצבת הפורש וגם על קצבת בן הזוג, אנחנו מציעים לבצע חלוקה במועד ההפחתה – זו הפסקה השלישית בקצבת הפרישה.

<נעה בן שבת: זו לא הקדמה שדורשת הסכמת בת הזוג.

<אסי מסינג: היא לא דורשת הסכמה של בת הזוג, אלא זו הקדמה – מרגע זה אנחנו רואים את זה כמתחילים לקבל קצבה.

<אסי מסינג: מאחר וההפחתה חלה גם על חלקה של בת הזוג, אז תיהנה גם מהקצבה.

<אסי מסינג: זה פסקה 3 להגדרה של קצבת פרישה.

<אסי מסינג: הדבר האחרון הוא פנסיה תקציבית.

<אסי מסינג: בהסדרים הקיימים בפנסיה התקציבית לא ניתן היום לעשות הבחנה ברורה בין פרישה מוקדמת שהיא בהסכמת המעביד לבין פרישה שאינה בהסכמה של המעביד, מכיוון שבשני המקרים אקט של פיטורים.

<אסי מסינג: לכן, על אף שקונספטואלית – לטעמנו לפחות, לטעם משרד האוצר - היה נכון להתחיל להתחלק בקצבה רק בגיל 67 גם במקרה הזה, הוצע בסופו של דבר לבצע את החלוקה מהמועד שבו מתחילים לקבל קצבה.

<אסי מסינג: ואולם, כמובן, בית המשפט יכול לקבוע גיל מאוחר יותר.

חיים כץ: תן איזו דוגמה או שתיים ונלך הלאה.

<אסי מסינג: הדוגמאות שאנחנו מדברים עליהן כרגע זה על המודל של קצבאות השארים.

<אסי מסינג: זה מה שביקשת בפעם הקודמת, נעבור ונציג אותן עכשיו.

<מינה אורגד: אפשר שאלה בעניין הזה?

<מינה אורגד: פנסיה תקציבית של נבחר ציבור שפרש ומקבל פנסיה תקציבית, מה גורלה?

חיים כץ: מה זה "נבחר ציבור"?

<מינה אורגד: ראש עיר פרש.

<מינה אורגד: אני מדברת על מישהו שהיה, נניח, לפני עשר שנים, מקבל היום פנסיה תקציבית.

חיים כץ: משנת 1999 אין יותר פנסיה תקציבית.

חיים כץ: נבחר ציבור, כולל חבר כנסת, אין לו פנסיה תקציבית.

<מינה אורגד: אני מדברת על 1998.

<קריאה: 1996.

<מינה אורגד: 1996.

<מינה אורגד: יש כאלה.

<מינה אורגד: לאן זה משתייך?

חיים כץ: לפנסיה תקציבית.

<אסי מסינג: ההגדרה שאמרתי – בסיום כהונתו של נושא המשרה, בהנחה שהוא מקבל קצבה מיידית, תתבצע החלוקה מרגע הפרישה.

יעקב מרגי: זה לא שונה מההווה.

<מינה אורגד: מרגע קבלת הקצבה?

<מינה אורגד: בסדר, תודה.

<אסי מסינג: התחלנו לדבר בפעם הקודמת על נושא ההפחתה שתתבצע מקצבת הפרישה לצורך מימון הוספת בן הזוג לשעבר כשאר.

<אסי מסינג: ביקשת דוגמאות מה ההפחתה שמתבצעת ואיך זה יבוא לידי ביטוי במסגרת הקצבאות שישולמו לבן הזוג לשעבר ול - - -

חיים כץ: אוקיי.

חיים כץ: דבר.

<אסי מסינג: לצורך הדוגמה לקחנו קצבת זקנה מלאה של 5,000 שקלים.

<אסי מסינג: אנחנו מדברים על פנסיונר שיש לו בן זוג.

<אסי מסינג: סכום ההפחתה הכולל החודשי משני בני הזוג הוא 2.8% כפול 5,000.

<אסי מסינג: כלומר, הם צריכים לשאת בהפחתה של 140 שקלים.

<נעה בן שבת: 2.8% בגלל שזה בעד בת זוג.

<אסי מסינג: בגלל שמדובר בגמלאי.

<אסי מסינג: אם היה מדובר בפנסיונרית, גמלאית, זה היה 1.2%.

חיים כץ: מה זה ההפחתה שעשית פה?

<אסי מסינג: זה המנגנון שמוצע, כמו שאמרנו.

<אסי מסינג: לצורך המימון של הוספת בת הזוג הנוספת כשארה, מדובר בעלויות שהאומדנים שלנו - של האקטואר, של מי שמחשב - - -

חיים כץ: בת הזוג הנוספת היא אישה שניה או ידועה בציבור?

<אסי מסינג: כן, אישה נוספת או ידועה בציבור.

<אסי מסינג: אנחנו מדברים גם על בת הזוג לשעבר, שהיום אינה זכאית כלל ואנחנו מוסיפים אותה כזכאית לקבל קצבת שארים.

חיים כץ: ה-2.8% הוא קבוע?

<אסי מסינג: 2.8% הוא מתוך הקצבה, כן.

<אסי מסינג: הוא מקדם שחוּשב על בסיס ההערכות האקטואריות - של האקטואר מטעם האוצר והאקטואר מטעם הקרנות - יש סמכות לשר האוצר, ונעה הוסיפה הצעה באישור ועדת העבודה והרווחה, לעדכן את המקדמים, ובלבד שהמקדם עצמו ישקף את - - -

יעקב מרגי: זה ניכוי בהפרשה - - -

<אסי מסינג: זה מעין תשלום פרמיה לצורך רכישת כיסוי ביטוחי נוסף.

<אסי מסינג: כלומר, הכיסוי הוא בעד הוספת השאר.

<נעה בן שבת: זה גם אם אין בת זוג חדשה.

<אסי מסינג: גם אם אין בת זוג חדשה, מכיוון שמדובר בהוספה של שאר שלא קיים היום, ולכך יש עלויות - 2.8% כשמדובר בגמלאי שפורש, וכשמדובר בפנסיונר שפורש אז - - -

יעקב מרגי: יש רציונל ל-2.8%?

חיים כץ: לא, סתם.

<אסי מסינג: לא לא, זה לא סתם.

<אסי מסינג: האומדן שנערך הוא לפי הערכות שיעורי גירושים ופסקי דין.

<אסי מסינג: האומדן של סך החבות האקטוארית שצפויה בגין הוספת בן הזוג או בת הזוג לשעבר במתכונת הנוכחית, המוצעת כאן בחוק, הוא - - -

חיים כץ: למה?

<אסי מסינג: מה הסיבות של ההוספה?

חיים כץ: כן, תסביר לי.

חיים כץ: זה יכול להיות 3.2% ולא היינו - - -

<אסי מסינג: אסביר קודם כול מה ההצעה, ואחר זה נחזור, אם יהיה צורך, לתוספות כאן, למה שלא קיים היום.

<אסי מסינג: ההצעה אומרת שלגמלאי שיש 5,000 שקלים יפחיתו מדי חודש בחודשו 140 שקלים, בחלוקה זהה ביניהם – 70 שקלים ו-70 שקלים.

<אסי מסינג: כלומר, הם ישאו באופן מלא בחלוקה הזו.

<אסי מסינג: הדוגמה שלקחנו פה היא שהשיעור להעברה לבין הזוג לשעבר הוא 40%.

<אסי מסינג: כלומר, הם היו ביחד 20 שנות חיסכון משותפות.

יעקב מרגי: יוצא שהגרושה שותפה לביטוח של האישה החדשה בחצי.

יעקב מרגי: היא מבטחת את קצבת השארים של האישה החדשה בחצי.

<וילמה מאור: אבל לא יכול להיות מעבר לחצי.

יעקב מרגי: השאלה היא אם היא יודעת.

חיים כץ: היא משלמת יותר מהגבר.

חיים כץ: מקפחים את הנשים...

<אסי מסינג: היא נושאת בראש ובראשונה בחלקה שלה.

חיים כץ: זהבה, עכשיו נכנסת ושמתי לב שמקפחים פה את הנשים.

זהבה גלאון: איזה קיפוח?

חיים כץ: היא משלמת חצי מ-1.4% ומקבלת 40%; הוא משלם 1.4% ומקבל 60%.

<מינה אורגד: לפי מה נקבע 40%?

<מינה אורגד: הבנתי, אבל למה - - -

יעקב מרגי: אז אני אומר לך שלא הבנת.

יעקב מרגי: את ה-40%, אם הוא ילך לעולמו האישה השניה תקבל.

חיים כץ: עד שלא תיקנו את זה, כשהוא הלך לעולמו היא קיבלה 60% מה-70%, וכשהיא הלכה לעולמה הוא קיבל רק 30%.

זהבה גלאון: אז מה אתה עושה בעניין?

חיים כץ: הלכנו לבג"ץ ותיקנו.

חיים כץ: אנחנו נגד גירושים, אנחנו רוצים חיים ביחד בזוגיות טוב, לרוות נחת מהילדים והנכדים וכן הלאה.

זהבה גלאון: אז מה עושים?

זהבה גלאון: זה טוב או לא טוב?

<אסי מסינג: אם תרשו לי, אשלים את הדוגמה.

<אסי מסינג: יש לנו גמלאי שיש לו 5,000 שקלים; תופחת הקצבה בין החלק של הגמלאי לבין החלק של החוסך ב-140 שקלים שווה בשווה – 70 שקלים מדי חודש בחודשו - כששיעור ההעברה לבן הזוג לשעבר זה 40% בדוגמה שלנו.

<אסי מסינג: כלומר, היו להם 20 שנות חיים משותפים בתקופת החיסכון.

<אסי מסינג: קצבת הזקנה לה זכאי הגמלאי היא 5,000 שקלים כפול 60% - - -

חיים כץ: בסדר, אנחנו מבינים את החשבון הזה.

חיים כץ: אתה מראה לנו שורה ומסביר לנו?

<אסי מסינג: בדוגמה שלנו הוא זכאי ל-60%, מתוכם 40% משותפים – אז קצבת זה 2,930.

<אסי מסינג: קצבת הזקנה לה זכאי בן הזוג לשעבר היא 5,000 כפול 40%.

חיים כץ: הבנו – המקדם.

חיים כץ: אחרי שאמרת "המקדם" הכול ברור.

יעקב מרגי: אבל למה אתה קורא לזה "קצבת זקנה"?

<נעה בן שבת: זה סכום שיורד מהמקדם.

<נעה בן שבת: בגלל המקדם - - - לא מחלקים אותו לפי שיעור ההעברה, לא עושים 60–40 - - -

חיים כץ: הבנו.

חיים כץ: זה כתוב על הלוח.

חיים כץ: חצי-חצי, כתוב על הלוח.

<אסי מסינג: לגמלאי יהיו 2,930 שקלים ולה יש 1,930 – זה במסגרת החלוקה של 40–60.

<אסי מסינג: השאלה עכשיו היא מה יקרה אחרי פטירתו של הגמלאי.

<אסי מסינג: אחרי פטירתו של הגמלאי בן הזוג לשעבר זכאי ל-60% - שזה שיעור הקצבה לה זכאים אלמנים ואלמנות לפי תקנונים של הקרנות הוותיקות והפנסיה התקציבית.

<אסי מסינג: בדוגמה שלנו היא תהיה זכאית ל-60% כפול 1,930 שקלים, כלומר 1,158 שקלים.

<אסי מסינג: היום היא זכאית לאפס קצבה.

<אסי מסינג: עכשיו השאלה היא האם לגמלאי היה ערב פטירתו בן זוג חדש.

<אסי מסינג: אם יש בן זוג חדש כזה, הוא יהיה זכאי לפער בין ה-60% כפול 5,000 – שזו קצבת השארים המלאה - לבין 1,158 שקלים שמקבלת בת הזוג, ובדוגמה שלנו זה נותן 1,842 שקלים.

<אסי מסינג: כלומר, בת הזוג לשעבר תקבל 1,158, שזה מתבסס על קצבת הזקנה שהם צברו ביחד, ובת הזוג החדשה תקבל 1,842 שקלים.

<אסי מסינג: זה בדוגמה הזו, של פנסיונרים.

<אסי מסינג: יש לנו דוגמה גם לעניין של מבוטח פעיל.

חיים כץ: תחזור על ה-5,000 שקל, איך הם מתפצלים.

חיים כץ: בן אדם הלך לעולמו, כמה היתה הקצבה שלו?

<אסי מסינג: 5,000 שקלים.

חיים כץ: הלך לעולמו?

<אסי מסינג: אלמלא היה החוק היום, בת הזוג החדשה היתה מקבלת 3,000 שקלים - 60% מ-5,000.

<אסי מסינג: עכשיו אנחנו מחלקים את אותם 3,000 ביניהן, ובמידה שאין בת זוג חדשה - - -

חיים כץ: כמה תקבל הישנה?

<אסי מסינג: הישנה תקבל 1,158 שקלים.

חיים כץ: שזה 60% מ-1,930 שקלים שלה.

<אסי מסינג: כן, מהחלק שהיא קיבלה.

<מינה אורגד: זה לא הוגן.

חיים כץ: לא הוגן?

חיים כץ: עד היום לא קיבלת כלום, אז נמשוך את החוק עוד שבע שנים לא תקבלי כלום.

<ורד סוויד: אבל אל תקרא לה "ישנה" – אשת הנעורים.

זהבה גלאון: אבל אם אין לו בת זוג חדשה?

חיים כץ: אז הלך פארש.

<אסי מסינג: הלך התשלום.

<אסי מסינג: אבל זה גם המצב היום.

חיים כץ: ודאי, זו ערבות הדדית.

חיים כץ: זה הולך לכל שאר העמיתים בקופה.

חיים כץ: כשהלאימו את הקרנות אמרו שאוסרים על אלמנים להתחתן.

חיים כץ: מה שקרה, הם התחתנו עם פיליפיניות.

חיים כץ: הוא מתחתן עם פיליפינית בת 28 וכשהוא מת היא הפכה להיות שארה, והיא מקבלת פנסיה כל החיים ממה שהוא צבר והקופות נגמרו.

חיים כץ: אז אמרו: לא.

חיים כץ: מי שאלמן מעל גיל מסוים צריך ועדה.

חיים כץ: הוא יכול להתחתן, היא לא תקבל שארים.

חיים כץ: סגרו את זה מהבחינה הזאת.

חיים כץ: זו קופה עם ערבות הדדית, בניגוד להיום - שזו קופה מאוזנת אישית.

חיים כץ: יש פה ערבות הדדית ושייכות.

חיים כץ: קופה שנכנסת לגירעון, מורידים לכל הגמלאים כסף.

<אסי מסינג: לגבי מבוטח, אנחנו לא עושים הפחתה מכיוון שעד הפטירה המבוטח לא משלם כלום.

<אסי מסינג: ההפחתה בקצבה מסבסדת גם את הוספת השאר הנוסף כמבוטח.

<אסי מסינג: כל אחד מהגמלאים הללו נהנה מזה במסגרת הביטוח הרגיל שהיה קיים לו.

<אסי מסינג: לקחנו כדוגמה חישוב של קצבת שאר, שמחושבת היום כאחוזים מתוך השכר הקובע.

<אסי מסינג: במצב הקיים היום, אלמנה או אלמן מקבלים 4,000 שקל – זה המצב בלי התיקון.

<אסי מסינג: זה מצב רגיל, של חיי משפחה רגילים.

<אסי מסינג: לקחנו לדוגמה שהשיעור להעברה הוא 40%, שמבוסס על חלוקה ביניהם מבחינת תקופות החיים המשותפות.

<אסי מסינג: שיעור הכיסוי הביטוחי לאלמנת מבוטח הוא 40%.

<אסי מסינג: בדוגמה הזו, מה שתקבל בת הזוג לשעבר זה 4,000 שקלים כפול 40%.

<אסי מסינג: כלומר, אנחנו מכפילים את האחוז המשותף בקצבת השארים הקיימת, והיא מקבלת את זה רק מהחודש שבו הוא היה אמור להתחיל לקבל זקנה.

<אסי מסינג: אנחנו משמרים את המצב, כאילו זִקנה - - -

חיים כץ: מת טרם זמנו.

<אסי מסינג: כל הזמן הזה היא לא היתה אמורה לקבל כלום.

יעקב מרגי: הוא נפטר כעובד, לא כגמלאי.

<אסי מסינג: הוא נפטר כעובד.

<אסי מסינג: כמו שאמרתי בפעם הקודמת, אפשר היה לחלוק בכלל על עצם ההוספה הזו, מכיוון שמדובר בביטוח שוטף.

<אסי מסינג: ובכל זאת, הגענו - - -

חיים כץ: מאה אחוז.

חיים כץ: ונעבור להקראה.

<אסי מסינג: רגע, רק אגיד מה תקבל בת הזוג החדשה, ככל שישנה.

<אסי מסינג: היא תקבל מהיום הראשון שבו הוא נפטר את מלוא הקצבה – 40% מ-10,000 שקלים; ובמועד שבו הוא יגיע לזקנה הם יתחילו - - -

חיים כץ: למה 40%?

<אסי מסינג: כי זו קצבת השארים היום.

<אסי מסינג: 40% כפול 10,000 שקלים – היא תקבל - - -

חיים כץ: 60% מה-70%.

חיים כץ: כלומר, 42%.

<אסי מסינג: 42% זה המקסימום.

<אסי מסינג: כל השיעורים היום קבועים ל-40% - - -

יעקב מרגי: 60% מהפנסיה, ובלבד שלא היה - - -

<אסי מסינג: זה בתקציבית.

<אסי מסינג: בקרן ותיקה אפשר לקבל 42%.

<אסי מסינג: האלמנה החדשה תקבל 4,000 שקל עד המועד שבו אמור היה להגיע לגיל זקנה.

<אסי מסינג: במועד הזה מתחלקים - היא מקבלת את הפער בין מה שבת הזוג לשעבר מקבלת לבין - - -

חיים כץ: מינוס ה-40% של ההיא.

<אסי מסינג: ואם הן נפטרות אחת לפני השניה זה לא משנה - הקצבה נפסקת.

<אסי מסינג: כלומר, כל אחת ותוחלת החיים שלה.

<נעה בן שבת: כשאנחנו מדברים על גמלאי שנפטר, הקצבה מחושבת ללא הפחתה, כי ההפחתה היא רק הביטוח שהיה עד מועד הפטירה.

<נעה בן שבת: ממועד הפטירה ואילך דיברת על 5,000 שקלים מלאים, בלי ההפחתה של ה-140 שקלים.

<אסי מסינג: את מתכוונת לקצבת השארים?

<נעה בן שבת: כן.

<אסי מסינג: בקצבת השארים, החלק של בת הזוג לשעבר מחושב אחר ההפחתה; החלק של בת הזוג החדשה, הכולל - ללא הפחתה, כי זה הכיסוי שקיים היום.

<נעה בן שבת: למה ממשיכים להפחית לה?

<אסי מסינג: כי אנחנו נותנים לה את הזְקנה.

חיים כץ: היא מדברת על המקדם של ה-2.8%.

<אסי מסינג: היא מקבלת 60% מהזְקנה שהיא קיבלה קודם לכן.

<אסי מסינג: אנחנו פשוט ממשיכים לשלם לה - - -

<נעה בן שבת: ולבת הזוג החדשה משלמים את מלוא הקצבה, ללא הפחתה.

יעקב מרגי: יש פה פרדוקס - ההפחתה באה כדי לממן את החדשה.

<אסי מסינג: לא, את הקיימת.

<אסי מסינג: החדשה יש לה זכות, אנחנו גורעים ממנה.

חיים כץ: החדשה לא צריכה כלום – היא קיבלה את הבעל ותקבל את הכסף.

חיים כץ: הישנה, אנחנו אומרים שהוא סבל אצלה 20 שנה - - -

זהבה גלאון: הוא סבל?

יעקב מרגי: אני יכול להבטיח לך, שניהם סבלו.

חיים כץ: מגיע לה 40%.

חיים כץ: נגיד שחיו יחד 20 שנה, 2% בשנה זה 40%.

חיים כץ: עד היום היא לא קיבלה כלום, עכשיו צריך להבטיח את ה-40%.

חיים כץ: ההבטחה של ה-40% עולה לו 2.8%, שמתחלקים חצי-חצי – הוא חצי והיא חצי.

יעקב מרגי: אשתו הראשונה, שהיתה אתו 20–25 שנה, היתה מבוטחת מכוח השותפות אתו.

חיים כץ: עד הרגע שהוא נפרד ממנה.

חיים כץ: באותו רגע נגמר הסרט.

זהבה גלאון: זה בסדר.

חיים כץ: מה הטענה?

חיים כץ: אנשי קבע יוצאים לפנסיה מוקדמת.

חיים כץ: אם חלילה קורה לו משהו, הידועה בציבור מקבלת הכול והאישה לא מקבלת שקל.

חיים כץ: גם פה לא מקבלת שקל, עכשיו מתקנים את זה.

חיים כץ: אז רוצים לקבוע את המעמד, וכדי לקבוע את המעמד שלה זה עולה 2.8%.

<נעה בן שבת: אם ההפחתה היא איזה סוג של פרמיה לביטוח, אז לכאורה גם אותה - - -

חיים כץ: מתי את רוצה לסיים את החוק הזה?

זהבה גלאון: אתמול.

<נעה בן שבת: בהקדם.

חיים כץ: אנחנו לא מתנהלים כמי שרוצים לסיים את זה בהקדם.

חיים כץ: בבקשה, תמשיכי בהקראה.

<נעה בן שבת: אנחנו בסעיף 15.

<נעה בן שבת: "דיווח 15.

<נעה בן שבת: (א) גוף משלם ישלח לבן זוגו לשעבר של גמלאי שמועבר לו חלק מקצבת פרישה לפי הוראות סעיף 14 דוחות תקופתיים ודוחות נוספים, בהתאם להוראות שיקבע השר לפי סעיף קטן (ב).

<נעה בן שבת: (ב) השר יקבע הוראות לעניין דוחות כאמור בסעיף קטן (א), לרבות לעניין אופן מסירתם והמועדים למסירתם, וכן הוראות לעניין הפרטים שייכללו בדוחות כאמור, ובכלל זה פרטים לגבי גובה הקצבה המלאה לאחר הפחתה כאמור בסעיף 16 והסכום המועבר לבן הזוג לשעבר מקצבת פרישה.

<נעה בן שבת: " הדיווחים האלה אמורים לשקף גם שינויים.

<נעה בן שבת: למשל, אם מפחיתים את הקצבה בגלל קופה ציבורית.

יעקב מרגי: זה בפנסיה תקציבית.

<אסי מסינג: היא כוללת, כמובן, את כל השינויים בקצבה.

<ענת מימון: "הפחתת חלק מקצבת פרישה בשל פסק דין לחלוקת חיסכון פנסיוני 16.

<ענת מימון: (א) ניתן פסק דין לחלוקת חיסכון פנסיוני באמצעות קרן ותיקה או באמצעות צבירת זכויות לפי הסדר פנסיה תקציבית, בין גמלאי לבין בן זוגו לשעבר, נרשמה הערה לפי סעיף 4 ומתקיימות הוראות סעיף 14(א) לעניין ההעברה, תופחת הקצבה המלאה, על אף הוראות הסדר החיסכון, בסכום בגובה מכפלת הקצבה המלאה בשיעור הקבוע לגבי הגמלאי, בהתאם למינו, לפי התוספת (בסעיף זה – סכום ההפחתה); לאחר ביצוע ההפחתה כאמור והעברת הסכום המועבר לבן הזוג לשעבר לפי סעיף 14(א) ייוותר בידי הגמלאי ההפרש שבין הסכום הנותר בידי הגמלאי לפני ההפחתה לבין מחצית מסכום ההפחתה.

<ענת מימון: (ב) הוראות סעיף קטן (א) לעניין הפחתת הקצבה לא יחולו בהתקיים אחד מאלה: (1) נקבע בפסק הדין לחלוקת חיסכון פנסיוני כי האמור בו יחול רק לעניין העברת חלק מקצבת הפרישה של החוסך לבן הזוג לשעבר ולא לעניין זכויות בן הזוג לשעבר לקבלת קצבה בשל פטירתו של החוסך; (2) הבקשה לרישום פרטי פסק הדין לחלוקת חיסכון פנסיוני לפי סעיף 3 הוגשה לגוף המשלם לאחר שחלפו שנתיים מהמועד שבו ניתן פסק הדין או לאחר החודש שקדם לחודש שבו הפך העובד או העמית לגמלאי, לפי המאוחר מביניהם.

<ענת מימון: (ג) בסעיף זה, "הסכום הנותר בידי גמלאי לפני ההפחתה" – ההפרש שבין הקצבה המלאה לבין הסכום שהיה מועבר לבן זוגו לשעבר של הגמלאי אילולא ההפחתה לפי סעיף 14(א)(1)(א).

<ענת מימון: " זו ההפחתה שדיברנו עליה.

<נעה בן שבת: אני רוצה להבהיר.

<נעה בן שבת: הנושא של פסקה (ב)(2), שנאמר שם שלא תיעשה הפחתה לאחר שחלפו שנתיים מהמועד שבו ניתן פסק הדין – זה לא איזה צ'ופר, אלא המטרה היא למנוע עיכוב ברישום מעבר לשנתיים מהמועד שבו ניתן פסק הדין.

<אסי מסינג: ואז המשמעות היא שבת הזוג לשעבר אינה נוספת כשארה.

<אסי מסינג: האינטרס שלה הוא לרשום בזמן, אם היא לא עומדת בזה היא מאבדת את הזכויות.

<ורד סוויד: איך מתבצע הרישום במהלך השנתיים?

<נעה בן שבת: בסעיף 3 יש הוראות לגבי הגשת בקשה לרישום פסק הדין והמועדים לרישום פסק הדין.

חיים כץ: את יודעת כמה דיונים עשינו על החוק הזה?

<ורד סוויד: אני יודעת, והוא חשוב.

חיים כץ: היום זה דיון מספר 476.

<ורד סוויד: יש לנו כאן נציג שמלווה.

<נעה בן שבת: הבקשה לרישום היא הקובעת לעניין.

חיים כץ: אוקיי, אנחנו ממשיכים בסעיף 17.

<נעה בן שבת: "משיכת חלק מהסכום ההוני של עמית בקופת ביטוח ישנה, בידיבן זוגו לשעבר 17.

<נעה בן שבת: (א) על אף האמור בסעיף 25(א) לחוק קופות גמל, ניתן פסק דין לחלוקת חיסכון פנסיוני באמצעות קופת ביטוח ישנה הונית, בין עמית לבין בן זוגו לשעבר, נרשמה הערה בהתאם להוראות סעיף 4, וביקש בן הזוג לשעבר למשוך סכום מתוך הסכום ההוני בקופת הביטוח הישנה (להלן – הסכום ההוני המלא), בהתאם להוראות סעיף 19(ד), ישלם הגוף המשלם לבן זוגו לשעבר של העמית, במועד ההעברה או במועד שבו הוא משלם לעמית את הסכום ההוני מקופת הביטוח כאמור, לפי המאוחר מביניהם, סכום כאמור בסעיף קטן (ב) מתוך הסכום ההוני המלא; ואולם לא ישולם סכום כאמור לבן זוגו לשעבר של עמית, אם התקבל, עד מועד ההעברה, צו של בית משפט המונע תשלום כאמור.

<נעה בן שבת: (ב) הסכום שישולם לבן זוג לשעבר של עמית לפי הוראות סעיף קטן (א) יהיה בגובה מכפלת השיעור להעברה בסכום ההוני המלא.

<נעה בן שבת: " אנחנו מדברים פה על מצב שבו יש קופת ביטוח ישנה הונית והסכומים נמשכים.

חיים כץ: ואנחנו עוברים ל-18.

<משה וינרב: סליחה רגע.

<משה וינרב: השאלה אם בסעיף 17(ב) אחרי המילה "סכום" לא צריך לומר "הסכום המקסימלי" שישולם, כי אנחנו כאילו אומרים לו: תמשוך את הכול או אל תמשוך כלום.

<משה וינרב: זו המשמעות של הניסוח כאן, נדמה לי.

חיים כץ: למה?

<משה וינרב: אומרים שהסכום שישולם לבן הזוג לשעבר של העמית יהיה בגובה מכפלת השיעור להעברה בסכום ההוני המלא.

<משה וינרב: זאת אומרת, אומרים לו: או שאתה לוקח הכול - - -

חיים כץ: הוא מקבל את החלק היחסי שלו.

<נעה בן שבת: הסכום ההוני המלא הוגדר למעלה כסכום שהוא מבקש למשוך מתוך הסכום ההוני בקופת הביטוח הישנה.

חיים כץ: אוקיי.

חיים כץ: אנחנו עוברים לסעיף 18.

<ענת מימון: "איסור שעבוד, העברה לאחר או עיקול של הסכום המועבר לבן זוג לשעבר 18.

<ענת מימון: (א) הסכום המועבר לבן זוגו לשעבר של חוסך, מתוך קצבת הפרישה המשולמת לו לפי סעיף 14 או מהסכום ההוני המלא לפי סעיף 17, לא ניתן לשעבוד או להעברה לאחר בידי החוסך, אלא בהסכמה בכתב של בן הזוג לשעבר ובכפוף להוראות כל דין.

<ענת מימון: (ב) הסכום המועבר לבן זוגו לשעבר של חוסך מתוך קצבת הפרישה המשולמת לו לפי סעיף 14 או מהסכום ההוני המלא לפי סעיף 17, יראו אותו לעניין עיקול לפי כל דין בלבד, ככספים שלהם זכאי בן הזוג לשעבר.

<ענת מימון: (ג) הוראות סעיף קטן (א) יחולו גם לעניין הסכום המועבר לבן זוגו לשעבר של גמלאי, מתוך קצבת פרישה המשולמת לו לפי הסכם המאמץ את חוק הגמלאות.

<ענת מימון: "

<אסי מסינג: כאן הייתי רוצה להבהיר, ברשותך.

<אסי מסינג: אני מזכיר, אנחנו מדברים כרגע על חלוקה של קצבת פרישה, שהיא בשיטת צינור פלוס תוספות נוספות שהוספנו כאן.

<אסי מסינג: הקצבה עצמה היא של הגמלאי, וחלק ממנה מועבר לבת הזוג לשעבר.

<אסי מסינג: בכל זאת, כאן מה שמוצע, ורק לעניין העיקולים - - -

חיים כץ: שלא יוכלו לעקל את חלקה.

<אסי מסינג: אם יש עיקולים, שלא ניתן לעקל את חלקה - נושים של החוסך עצמו.

<אסי מסינג: אבל מי שכן יהיה ניתן לעקל - - -

זהבה גלאון: סליחה, אני צריכה לצאת.

חיים כץ: את לא יכולה ללכת כשדנים בכאלה דברים חשובים.

זהבה גלאון: אדוני, אני יודעת שאני מפקידה את החוק הזה בידיך.

זהבה גלאון: אני הולכת לצורך חזרה.

זהבה גלאון: תודה, אדוני.

זהבה גלאון: סליחה.

<אסי מסינג: הייתי באמצע המשפט.

<אסי מסינג: העיקול יהיה של הנושים של בת הזוג לשעבר, בכפוף למגבלות הקיימות לפי דין, אבל אין בזה כדי לגרוע מכך שמדובר בזכותו של החוסך עצמו ולא בזכות עצמאית של בת הזוג.

<נעה בן שבת: אם אפשר עוד הבהרה לגבי סעיף קטן (ג), לגבי ההסכם המאמץ את חוק הגמלאות.

<נעה בן שבת: כאן ההערה היחידה שמתייחסת להסכם שמאמץ את חוק הגמלאות.

<נעה בן שבת: אולי תוכל להבהיר.

<אסי מסינג: בעיקרון, כל הסכם שמאמץ את חוק הגמלאות, כשמו כן הוא.

<אסי מסינג: כלומר, הוא מאמץ ברמה ההסכמית את חוק הגמלאות ולכן, לכאורה, היו מספיקים התיקונים לחוק הגמלאות.

<אסי מסינג: אבל בכל מה שקשור למגבלות לעניין עיקולים, יש מקום ליצור את זה גם ברמת החקיקה מכיוון שמדובר בהגבלות מול צד שלישי.

<אסי מסינג: לכן המיקום שחשבנו שנכון לכתוב את זה במפורש הוא כאן, ולהתייחס לכך.

יעקב מרגי: "על פי כל דין" לא מכסה את זה?

<נעה בן שבת: לעניין העיקול זה לפי כל דין, אבל להגיד שזה חל גם על ההסכם - - -

<אסי מסינג: גם על ההסכם.

<אסי מסינג: כל הוראות החוק כאן, למעט הוראה זו, אינן חלות על הסכם שמאמץ את חוק הגמלאות.

<אסי מסינג: מה שחל שם זה אימוץ של חוק הגמלאות מכוח ההסכם.

<אסי מסינג: זו הוראה שחייבים לעשות אותה בדין מכיוון שהיא מול צדדים שלישיים, ולכן היא נוספה כאן במפורש.

<נעה בן שבת: "תנאים למשיכה או להעברה של הסכום המועבר לבן זוג לשעבר 19.

<נעה בן שבת: (א) על אף האמור בכל דין או בהסדר חיסכון לרבות הסכם קיבוצי, נקבע בפסק דין לחלוקת חיסכון פנסיוני באמצעות צבירת זכויות כי משך התקופה המשותפת הוא 120 חודשים לפחות, תידרש הסכמתו בכתב של בן זוגו לשעבר של החוסך לביצוע כל אחת מהפעולות המפורטות להלן, לפי העניין, אלא אם כן נקבע בפסק הדין כי בן הזוג לשעבר ויתר על הדרישה לקבלת הסכמתו לביצוע הפעולות המפורטות להלן, כולן או חלקן: (1) לגבי חיסכון פנסיוני באמצעות קרן ותיקה – "

חיים כץ: מדוע מוגבל?

<נעה בן שבת: השאלה על 120 חודשים היא שאלה ששמענו מגורמים.

<נעה בן שבת: היא דיברה על כך שהסכמה נדרשת רק לגבי עשר שנים משותפות בתוך תקופת הצבירה.

<נעה בן שבת: יכול להיות שהוא צבר 40 שנה פנסיה, אבל לבת הזוג יש עשר שנים משותפות, ורק לגבי זה נדרשת ההסכמה.

<נעה בן שבת: עלו הרבה טענות בנושא הזה ולכן סימנו את השאלה הזאת.

<נעה בן שבת: "(1) לגבי חיסכון פנסיוני באמצעות קרן ותיקה – (א) למשיכת כספים בידי העמית שלא בדרך של קצבה ושלא בדרך של היוון חלק מקצבה לסכום חד-פעמי; (ב) לדחיית יציאת העמית לקצבה למועד המאוחר מהמועד שבו הגיע לגיל זכאות לקבלת קצבת פרישה; (2) לגבי חיסכון פנסיוני באמצעות קופת ביטוח ישנה – (א) למשיכת כספים בידי העמית כאמור בפסקה (1)(א); (ב) להעברת כספים לקופת גמל אחרת; (3) לגבי חיסכון פנסיוני באמצעות צבירת זכויות לפי הסדר פנסיה תקציבית – לבחירה של העובד בפנסיה תקציבית לקבל סכום חד-פעמי במקום קצבת פרישה, בהתאם להוראות הסדר החיסכון.

<נעה בן שבת: " מכיוון שאלה פעולות שיש להן השלכה מאוד משמעותית, ואפילו חיסול של האפשרות לקבל קצבה, אז נדרשת הסכמת בן זוג.

<נעה בן שבת: אבל ההסכמה הזו, כאמור, היא רק כשיש תקופה משותפת של עשר שנים ויותר.

<אסי מסינג: ב-(א) צריך להוסיף את העניין שמדובר בפסק דין שנרשם.

<אסי מסינג: זה נשמט בנוסח.

<נעה בן שבת: אוקיי, נרשם.

<נעה בן שבת: יחולו גם ההוראות איך מוסרים את ההסכמה, כפי שהיה לגבי כספים.

<נעה בן שבת: "(ב) ביקש עמית בקרן ותיקה לדחות את יציאתו לקצבה לאחר שצבר את שיעור הקצבה המרבי לפי תקנון הקרן, תידרש הסכמתו בכתב של בן הזוג לשעבר לדחייה כאמור, גם אם לא נקבע בפסק הדין כי נדרשת הסכמתו לכך.

<נעה בן שבת: " – זה המקרה היחיד.

<נעה בן שבת: "(ג) נרשם פסק דין לחלוקת חיסכון פנסיוני באמצעות קופת גמל לקצבה שאינה קופת ביטוח ישנה או באמצעות צבירת זכויות לפי הסדר פנסיה תקציבית, וביקש החוסך להוון לסכום חד-פעמי שיעור מתוך חלקו בסכום הנותר בידי החוסך, בעד תקופה מסוימת, בהתאם להסדר החיסכון, רשאי הוא, במועד הגשת הבקשה כאמור, לבקש מהגוף המשלם להוון לסכום חד-פעמי את אותו שיעור גם מתוך הסכום המועבר לבן הזוג לשעבר מקצבת הפרישה, בעד אותה תקופה, ובלבד שניתנה לכך הסכמתו בכתב של בן הזוג לשעבר.

<נעה בן שבת: "

<אסי מסינג: המשמעות של הפסקה הזו היא שבן הזוג לשעבר רשאי להוון מתוך החלק שמגיע לו, בהתאם למגבלות הקיימות בהסדר החיסכון, ובלבד שההיוון יהיה לפי התקופה והשיעור שאותם היוון החוסך.

<אסי מסינג: כלומר, התנאי הוא שהחוסך מהוון.

יעקב מרגי: אם החוסך לא היוון, היא לא רשאית לבקש היוון?

חיים כץ: לא.

<אסי מסינג: כמובן, הכול לפי המאפיינים שלו.

חיים כץ: הוא המוביל.

יעקב מרגי: למרות שאתה נותן לה סטטוס של עמית חדש.

<אסי מסינג: פה לא.

<אסי מסינג: אנחנו מדברים על חלוקה של קצבת פרישה.

<אסי מסינג: ההיוון הוא היוון שמבצעים אותו במועד הפרישה, לפי המאפיינים שלו.

<אסי מסינג: בעיקרון, זה עד 25% לתקופה מסוימת.

<נעה בן שבת: אבל יכול להיות שהוא מהוון את חלקו והיא תקבל קצבה.

<אסי מסינג: כן.

<אסי מסינג: המשמעות היא שלמעשה הוא מהוון חלק נמוך יותר.

<אסי מסינג: הוא יכול להוון עד 25%, זו המשמעות.

<נעה בן שבת: "(ד) לגבי חיסכון פנסיוני באמצעות קופת ביטוח ישנה יחולו ההוראות כמפורט להלן, לפי העניין: (1) אם החיסכון הפנסיוני הוא באמצעות קופת ביטוח ישנה הונית והעמית רשאי, בהתאם להסדר החיסכון, להמיר לקצבה את הסכום ההוני בקופת הביטוח – (א) ביקש העמית למשוך את הסכום ההוני בקופת הביטוח הישנה, לא יוכל בן זוגו לשעבר להמיר את חלקו לקצבה; (ב) ביקש העמית להמיר לקצבה את הסכום ההוני בקופת הביטוח הישנה, יהיה בן הזוג לשעבר רשאי למשוך סכום בשיעור האמור בסעיף 17(ב) מתוך הסכום ההוני המלא או לבקש להמיר את הסכום האמור לקצבה שתשולם החל במועד שבו החל העמית לקבל קצבה, ואם ביקש בן הזוג לשעבר להמיר כאמור יחושב סכום הקצבה שישולם לו בהתאם לתנאים שבהם מחושב סכום הקצבה שמשולם לעמית; (2) אם החיסכון הפנסיוני הוא באמצעות קופת ביטוח ישנה שהיא קופת גמל לקצבה, יחולו לגבי החלק שניתן להוון אותו לסכום חד-פעמי בהתאם להוראות סעיף 23 לחוק קופות גמל הוראות אלה: (א) העמית ובן זוגו לשעבר יהיו רשאים למשוך את חלקם בסכום חד-פעמי;" – הכוונה פה היא שכל אחד רשאי למשוך את חלקו.

<נעה בן שבת: (ב) ביקש העמית למשוך את חלקו בסכום חד-פעמי, יהיה בן הזוג לשעבר רשאי למשוך את חלקו רק בסכום חד-פעמי, ולא בדרך של קצבה;" – זאת אומרת, זה כן מטיל איזה אילוץ על בן הזוג למשוך בעצמו.

<נעה בן שבת: "(ג) משיכה של חלקו של בן הזוג לשעבר בדרך של קצבה תהיה רק החל במועד שבו החל העמית לקבל קצבה, וסכום הקצבה שישולם לבן הזוג לשעבר יחושב בהתאם לתנאים שבהם מחושב סכום הקצבה שמשולם לעמית.

<נעה בן שבת: "

<אסי מסינג: ברירות המחדל בסעיף הזה הן ברירות מחדל של קצבה.

<אסי מסינג: אנחנו מותנים, בחלק מהמקרים, בהחלטה של החוסך עצמו.

<ענת מימון: "ייחוס עיקול או שעבוד שהוטלו על קצבת פרישה, על סכום שנמשך שלא בדרך של קצבה או על סכום הוני 20.

<ענת מימון: הוטל עיקול או הוטל שעבוד שנעשה כדין, על חלק מקצבת פרישה, על חלק מסכום שמבקש עמית למשוך שלא בדרך של קצבה לפי סעיף 14(א)(2) או (3), או על חלק מסכום הוני בקופת ביטוח ישנה, ייחס הגוף המשלם את העיקול או השעבוד, לפי העניין, לסכום הנותר בידי העמית או בידי הגמלאי ולסכום המועבר לבן זוגו לשעבר, בהתאם ליחס שבין הסכום הנותר בידי העמית או בידי הגמלאי לבין הסכום המועבר לבן הזוג לשעבר, אלא אם כן נקבע בצו של הערכאה הראשונה כי יש לייחס את העיקול או השעבוד באופן אחר.

<ענת מימון: "

חיים כץ: כן, אדוני.

חיים כץ: רצית להגיד משהו.

<מלכיאל רחמים: אני מתנצל שאני חוזר לסעיף הקודם ל-(ד).

<מלכיאל רחמים: מדברים ב-(ד) על הסכום ההוני - - -

חיים כץ: נחזור לזה תיכף.

חיים כץ: בינתיים אני הולך קדימה איפה שאין - - -

<ענת מימון: "סייג להעברת חלק מקצבת פרישה, מסכום שנמשך שלא בדרך של קצבה או מסכום הוני של עמית לבן זוגו לשעבר 21.

<ענת מימון: על אף האמור בסעיפים 14 ו-17, לא יעביר גוף משלם כספים מתוך הסכום המועבר לבן הזוג לשעבר אם לכספים האמורים יוחס עיקול או שעבוד, בהתאם להוראות סעיף 20 – כל עוד לא הוסר העיקול או השעבוד כאמור.

<ענת מימון: תשלומים לבן זוג לשעבר של חוסך שנפטר 22. (א) על אף האמור בכל דין או בהסדר חיסכון לרבות הסכם קיבוצי, ניתן פסק דין לחלוקת חיסכון פנסיוני באמצעות צבירת זכויות, בין חוסך לבין בן זוגו לשעבר, נרשמו פרטי פסק הדין בהתאם להוראות פרק ב' ונפטר החוסך, יחולו ההוראות כמפורט להלן, לפי העניין: (1) לגבי חיסכון פנסיוני באמצעות קרן ותיקה או באמצעות צבירת זכויות לפי הסדר פנסיה תקציבית – (א) אם החוסך שנפטר הוא עמית בקרן ותיקה או עובד בפנסיה תקציבית ונקבע בפסק הדין לחלוקת חיסכון פנסיוני כי משך התקופה המשותפת הוא 120 חודשים לפחות – (1) יהיה זכאי בן זוגו לשעבר שהוא שאיר לקבל מהגוף המשלם, החל בחודש שלאחר החודש הקובע, קצבה בגובה מכפלת השיעור להעברה בקצבת שאירים לבן זוג, והכל כל עוד בן הזוג לשעבר היה זכאי, בהתאם להוראות הסדר החיסכון, לקבל מהגוף המשלם קצבה בשל פטירתו של העמית או העובד אם היה בן זוגו ערב פטירתו; (2) היה לעמית או לעובד, ערב פטירתו, בן זוג חדש שהוא שאיר, תהיה הקצבה שיקבל בן הזוג החדש בשל הפטירה כמפורט להלן, לפי העניין, והכל כל עוד הוא זכאי, בהתאם להוראות הסדר החיסכון, לקבלת קצבה כאמור: (א) עד החודש הקובע – בגובה קצבת שאירים לבן זוג; (ב) החל בחודש שלאחר החודש הקובע – בגובה ההפרש שבין קצבת שאירים לבן זוג, לבין סכום הקצבה שלו זכאי בן זוגו לשעבר של העמית או העובד, שהוא שאיר, בהתאם להוראות פסקה (1), ואם פקעה זכאותו של בן הזוג לשעבר לקבלת קצבה כאמור – לבין סכום הקצבה שלו היה זכאי בן הזוג לשעבר לפי אותה פסקה אילולא פקעה זכאותו; (3) אם החוסך שנפטר הוא עמית בקרן ותיקה ויורשיו של העמית זכאים, בהתאם לתקנון הקרן, לקבל סכום חד-פעמי מהקרן, יהיה בן זוגו לשעבר זכאי לקבל סכום חד-פעמי בגובה מכפלת השיעור להעברה בסך הסכום החד-פעמי שאותו זכאים לקבל כל היורשים כאמור; "

<נעה בן שבת: זה הסעיף שהוצג במצגת.

<נעה בן שבת: הוא מסביר שאנחנו מדברים על מפקיד, החלוקה בין - - -

חיים כץ: כן.

חיים כץ: סעיף (ב).

<ענת מימון: "(ב) אם החוסך שנפטר הוא גמלאי, ונקבע בפסק הדין לחלוקת חיסכון פנסיוני כי משך התקופה המשותפת הוא 36 חודשים לפחות ולא מתקיים האמור בפסקה (1) של סעיף 16(ב) או שהבקשה לרישום פסק דין הוגשה לאחר המועד כאמור בפסקה (2) של הסעיף האמור– (1) יהיה זכאי בן זוגו לשעבר שהוא שאיר לקבל מהגוף המשלם קצבה בגובה מכפלת שיעור קצבה לבן זוג של גמלאי בסכום שהיה מועבר לבן זוג לשעבר בעד אותו חודש לפי הוראות סעיף 14(א)(1)(א), אילולא נפטר הגמלאי, והכל כל עוד בן הזוג לשעבר היה זכאי, בהתאם להוראות הסדר החיסכון, לקבל מהגוף המשלם קצבה בשל פטירתו של הגמלאי אם היה בן זוגו ערב פטירתו; (2) היה לגמלאי, ערב פטירתו, בן זוג חדש שהוא שאיר, תהיה הקצבה שיקבל בן הזוג החדש שהוא שאיר בגובה ההפרש שבין קצבת שאירים לבן זוג לבין סכום הקצבה שלו זכאי בן זוגו לשעבר שהוא שאיר בהתאם להוראות פסקה (1), ואם פקעה זכאותו של בן הזוג לשעבר לקבלת קצבה כאמור – לבין סכום הקצבה שלו היה זכאי בן הזוג לשעבר בהתאם להוראות אותה פסקה אילולא פקעה זכאותו, והכל כל עוד זכאי בן הזוג החדש שהוא שאיר, בהתאם להוראות הסדר החיסכון, לקבל מהגוף המשלם קצבה בשל פטירתו של הגמלאי; (ג) פקעה זכאותו לקצבה של בן זוג לשעבר, ובהתאם להוראות הסדר החיסכון זכאי בן זוג שפקעה זכאותו לקצבה לקבל סכום חד-פעמי מהגוף המשלם, יהיה זכאי בן הזוג לשעבר לקבל מהגוף המשלם סכום חד-פעמי אשר יחושב בהתאם להוראות הסדר החיסכון לעניין תשלום סכום חד-פעמי לבן זוג שפקעה זכאותו כאמור, ואם חודשה זכאותו של בן הזוג לשעבר לקצבה יחולו ההוראות שנקבעו לעניין זה בהסדר החיסכון לגבי בן זוג, גם על בן הזוג לשעבר; (2) לגבי חיסכון פנסיוני באמצעות קופת ביטוח ישנה – אם היו מוטביו של העמית זכאים, בהתאם להוראות הסדר החיסכון, לקבל מהגוף המשלם, לאחר פטירתו של העמית, סכום חד-פעמי, יהיה בן זוגו לשעבר של העמית זכאי לקבל מהגוף המשלם לאחר פטירתו של העמית, סכום בגובה מכפלת השיעור להעברה במרכיב החיסכון מהסכום החד-פעמי שאותו זכאים לקבל כל המוטבים כאמור, ולעניין אופן חלוקת יתרת הסכום החד-פעמי האמור יחולו הוראות הסדר החיסכון.

<ענת מימון: (ב) בסעיף זה – "בן זוג חדש שהוא שאיר" – בן זוג של חוסך, הזכאי בהתאם להוראות הסדר החיסכון, לקבל מהגוף המשלם קצבה בשל פטירת החוסך; "בן זוג לשעבר שהוא שאיר" – בן זוג לשעבר, שהיה זכאי בהתאם להוראות הסדר החיסכון, לקבל מהגוף המשלם קצבה בשל פטירת החוסך, אם החוסך היה נפטר ערב מועד הפירוד; "החודש הקובע" – (1) לגבי קרן ותיקה – החודש שבו היה העמית מגיע לגיל זכאות לקבלת קצבת פרישה אילולא נפטר; (2) לגבי צבירת זכויות לפי הסדר פנסיה תקציבית – החודש שבו היה העובד מגיע לגיל פרישת חובה אילולא נפטר;"

<נעה בן שבת: זאת ההמתנה שדיברנו עליה קודם.

<ענת מימון: '"קצבת שאירים לבן זוג" – סכום הקצבה שהיה משולם לבן זוגו של עמית, עובד או גמלאי, לפי העניין, בהתאם להוראות הסדר החיסכון, כשאין לו בן זוג לשעבר; "שיעור קצבה לבן זוג של גמלאי" – השיעור המתקבל מחלוקת הקצבה המשולמת לבן זוג של גמלאי שנפטר, בהתאם להוראות הסדר החיסכון, כשאין לגמלאי בן זוג לשעבר, בקצבה המלאה שהיתה משולמת לגמלאי.

<נעה בן שבת: יש לנו פה שאלה לגבי מצבים של פטירה של בן הזוג לשעבר – יש לנו גם שאלה עקרונית שאמרנו שנשאיר אותה בצד ונברר אותה, אבל גם השאלה: נפטר בן הזוג לשעבר, האם בן הזוג החדש מקבל את חלקו של בן הזוג לשעבר?

<אסי מסינג: לא, כל אחד עם החלק שלו ולא מחלקים מחדש.

חיים כץ: ואם אין לו בן זוג חדש, השני לא מקבל כלום.

חיים כץ: כן, דיברנו על זה.

<אסי מסינג: רק אבהיר.

<אסי מסינג: יש פה התייחסויות, למשל בסעיף קטן (ג) וגם בפסקאות אחרות, למצב שבו יש בהסדרים מסוימים, כמו בהסדרי פנסיה תקציבית, אם בן זוג אלמן מתחתן מחדש הוא מפסיק לקבל קצבה.

<אסי מסינג: כך זה בהסדרי הפנסיה התקציבית.

<אסי מסינג: לכן יש כאן התייחסות למצב שבן הזוג לשעבר, אנחנו ממשילים אותו לאלמן או לאלמנה, כך שאם הם התחתנו שוב והסדר הפנסיה כולל את התנאי הזה, אז יתייחסו אליהם כמו לאלמנים.

יעקב מרגי: שאלה – לגבי פטירה של בן זוג לשעבר, לא בוצעה הפחתה.

יעקב מרגי: למה אתה גורע מחלקה של האלמנה החדשה לקבל מלא אילולא החוק הזה?

יעקב מרגי: הרי אילולא החוק הזה היא היתה מקבלת מלא, בלי הפחתה.

יעקב מרגי: נכון?

<אסי מסינג: אתה מדבר אם נפטר בן הזוג לשעבר?

יעקב מרגי: נפטר.

יעקב מרגי: הוא לא קיים בדין.

<אסי מסינג: כרגע, מבחינת החבות האקטוארית - - -

יעקב מרגי: השיקול הוא חבות אקטוארית?

<אסי מסינג: כן, השיקול הוא חבות אקטוארית בלבד.

יעקב מרגי: אוקיי, ענית לי.

חיים כץ: ונעבור לסעיף 23.

חיים כץ: נחזור אליך, אדוני.

חיים כץ: לא שכחנו אותך.

<ענת מימון: "שינוי התוספת 23.

<ענת מימון: (א) השר רשאי, באישור ועדת העבודה הרווחה והבריאות, לשנות את השיעורים הקבועים בתוספת, לפי חישוב אקטוארי שיבטיח כי לא ייווצר הפרש בין ההתחייבויות האקטואריות של הקרנות הוותיקות, של מעבידים בהסדר פנסיה תקציבית, של המדינה לפי חוק הגמלאות ולפי חוק שירות הקבע ושל גוף המשלם תשלומים לפי הסכם המאמץ את חוק הגמלאות, לבין ההתחייבויות האקטואריות האמורות כפי שהיו מחושבות אילולא הוראות חוק זה ואילולא ההסדרים שנקבעו בחוק הגמלאות ובחוק שירות הקבע שעניינם זכותו של בן זוג לשעבר של חוסך לקבלת קצבה בשל פטירת החוסך.

<ענת מימון: (ב) בסעיף זה, "חוסך" – חייל כהגדרתו בחוק שירות הקבע, עובד כהגדרתו בחוק הגמלאות ומי שזכאי לקצבת פרישה לפי חוק שירות הקבע או לפי חוק הגמלאות.

<ענת מימון: "

חיים כץ: עכשיו תעבור לסעיף שלך, סעיף 19(ד).

<מלכיאל רחמים: מתייחסים בסעיף (ד)(1) לקופת ביטוח הונית, אבל לעתים יש קופות ביטוח הוניות ישנות שיש להן נספח קצבה, שזה מתנה לכל אחד.

<מלכיאל רחמים: צריך להוסיף שבמקרה שיש - - -

<נעה בן שבת: נספח קצבה?

<מלכיאל רחמים: כן.

<נעה בן שבת: שהם יכולים להמיר או שזה נפתח?

<נעה בן שבת: כי יש פה התייחסות להמרה.

<מלכיאל רחמים: נכון, אבל צריך להתייחס לזה בסעיף (1)(א), שבמקרה שיש נספח המרה יתייחסו לזה כמו לסעיף (ד)(2).

<אסי מסינג: לאיזה מצב אין כאן התייחסות?

<אסי מסינג: סעיף (1) מדבר על כך שיש נספח, והוא מתייחס לשאלה מה העמית ביקש לעשות – האם הוא ביקש למשוך את הסכום ההוני או שהוא ביקש לבצע את ההמרה.

יעקב מרגי: הכול מכוח העמית.

יעקב מרגי: אז אם זה כוח העמית, יש לך התייחסות בסעיף (ב).

<מלכיאל רחמים: שזה מה שאני אומר, שיהיה ברור שאם יש נספח קצבה בפוליסה הונית, צריך להתייחס לזה כמו (2), לא (ב).

יעקב מרגי: למה לא?

<קריאה: (ב) עונה לזה.

<קריאה: אם יש נספח קצבה הוא יכול לקחת פוליסה הונית ולהמיר אותה לקצבה.

יעקב מרגי: אם זה בא מכוח העמית (ב) נותן מענה.

חיים כץ: אוקיי.

חיים כץ: על מה אנחנו יכולים להצביע עכשיו?

<נעה בן שבת: אפשר להצביע על סעיפים 15 עד 23, שסוגרים לנו את פרק ד'.

<נעה בן שבת: החלקים האחרים של החוק זה החלק של השונות, שנשאר בסוף, אבל גם התיקונים העקיפים בחוק שירות המדינה (גמלאות).

חיים כץ: נצביע על סעיפים 15 עד 23.

חיים כץ: מי בעד?

חיים כץ: מי נגד?

חיים כץ: בעד – פה אחד

חיים כץ: סעיפים 15–23 נתקבלו.

חיים כץ: כל חברי הכנסת שנמצאים פה, והם שניים במספר, אישרו את סעיפים 15 עד 23.

חיים כץ: אבל זה לא תם ולא נשלם.

חיים כץ: במה אנחנו ממשיכים?

<נעה בן שבת: אנחנו יכולים לחזור לעניינים שנשארו פתוחים במהלך הדיון.

חיים כץ: נצא להפסקה של שלוש דקות.

חיים כץ: תודה רבה, אני נועל את הישיבה.